El conseller d'Interior, Miquel Buch, acompanyat de la directora de l'Institut de Seguretat Pública de Catalunya, Montserrat Royes, ha presidit avui la cloenda i lliurament de diplomes del Curs de Formació Bàsica per a bombers i bomberes 2019.
Durant l'acte, s'han entregat un total de 229 diplomes, 150 per a Bombers de la Generalitat que pertanyen a la 21ena promoció i 79 per als alumnes de la 14ena promoció de Bombers de Barcelona.
El conseller ha felicitat als nous bombers i els ha encoratjat a " continuar perseguint el seu somni, amb l'objectiu comú de ser servidors públics i vetllar per la seguretat de tots els catalans i les catalanes".
"Vostès han decidit dedicar la vida i arriscar-la al servei dels altres", ha destacat Buch.
Buch també ha volgut agrair-los, en nom del Govern de la Generalitat, "el compromís que teniu amb aquest país i amb la seva gent" i els ha recordat que "tenen per davant una llarga carrera professional i l'Institut de Seguretat Pública els acompanyarà en aquest camí per assolir aquest compromís d'excel·lència que han adquirit i del que em sento molt orgullós ".
Per la seva banda, la directora de l'ISPC, Montserrat Royes, ha destacat que el primer Curs de Formació Bàsica per a bombers va tenir lloc l'any 1983 i ha posat en valor "el canvi que ha suposat fer coincidir i tenir en un mateix curs bàsic, els bombers de la Generalitat i els bombers de Barcelona".
Royes ha explicat que "el més important, entre d'altres, és el de reforçar les sinergies del treball compartit i, a la vegada, reforçar el concepte de Bombers de Catalunya com a peça clau que conforma el sistema de seguretat pública del nostre país".
El curs, que es va iniciar el 24 de maig, ha constat de 700 hores lectives, de les quals 140 es fan en línia.
A partir d'ara els alumnes inicien un procés de 6 mesos de pràctiques.
La fase de pràctiques, quarta fase del procés selectiu
La quarta fase del procés de selecció de la convocatòria d'accés al cos de Bombers de la Generalitat de Catalunya consisteix en la realització de 600 hores de servei efectiu.
Aquesta fase de pràctiques és de caràcter obligatori i eliminatori.
Els aspirants s'han de repartir en 18 parcs de bombers, en 3 torns de 3 aspirants, amb un total de 9 aspirants per parc.
Cada aspirant ha de fer les guàrdies en dos parcs diferents per tal de veure diferents realitats del cos de Bombers.
L'adjudicació de les places de pràctiques així com la distribució dels torns es realitzarà d'acord amb rànquing de puntuació del procés selectiu.
Durant la guàrdia, els aspirants han de participar en totes les activitats, pràctiques i intervencions, sempre sota la direcció del cap de torn.
Els parcs on faran les pràctiques són els de: Manresa-Gavà, L'Hospitalet-Tortosa, Sabadell-Lleida, Reus-Balaguer, Badalona-Vic, Tarragona-Granollers, Mataró-Martorell i Vilafranca-Figueres.
L'objectiu final d'aquesta fase és avaluar la capacitació tècnica i competencial dels futurs bombers per realitzar les tasques de prevenció, extinció d'incendis i salvaments, i en general, per intervenir en qualsevol situació d'emergència amb la finalitat de protegir la vida dels ciutadans i reduir les conseqüències del sinistre sobre els béns materials i el medi ambient.
Altres convocatòries d'accés a Bombers de la Generalitat
La Direcció General de Prevenció, Extinció d'Incendis i Salvaments (DGPEIS) té en marxa altres processos selectius per a l'accés al Cos de Bombers.
Concretament, està previst que una altra convocatòria en marxa, de 250 aspirants, iniciï el 8 de gener un nou Curs Bàsic de Formació.
Una nova convocatòria d'accés de 250 places més es publicarà aquesta setmana.
Així, de les 1.000 places que el conseller Buch va anunciar, 500 ja estan en marxa.
El Govern s'ha compromès a dues convocatòries més d'accés de 250 bombers/res cada any.
Igualment, la DGPEIS treballa en diversos processos de promocions internes, com són les de les categories de caporal, sergent i oficials, així com en una convocatòria interna de promoció de 184 bombers/res de l'escala bàsica a bomber/a de primera i una convocatòria de 25 sots-inspectors/res.
Pel que fa al col·lectiu de Bombers voluntaris, la DGPEIS té prevista una convocatòria d'ingrés de 200 nous bombers voluntaris de l'escala activa.
*Teniu a la vostra disposició les imatges enregistrades i editades per l'Equip d'Enregistrament d'Imatges (EEI) dels Bombers de la Generalitat de l'acte de lliurament de diplomes del Curs de Formació per a Bombers.
Us les podeu descarregar des de l'adreça següent:
Autoritzem exclusivament l'emissió i la publicació dels vídeos d'intervencions del Cos de Bombers de la Generalitat a través de canals de televisió o portals de mitjans de comunicació digitals.